pri Humennom. Ten pri jeho budovaní ráta so súkromno-verejným partnerstvom s PSK. Poslanci ho jednomyseľne podporili.
PREŠOV. Investor má svoju víziu zábavného parku na Slovensku otestovanú úspešným projektom podobného typu v holandskom Eftelingu. Získal zaň cenu Applauser Award. Zámer pred vyše rokom priblížil mimoriadnej splnomocnenej veľvyslankyni Slovenska v Holandsku Oxane Tomovej. Tá ho navigovala pri hľadaní budúcej lokality a sprostredkovala stretnutie s predstaviteľmi PSK a ľuďmi z regiónu.
Rozhodla poloha
Predseda PSK Peter Chudík priznal, že očakával ich záujem o lokalitu pod Tatrami, kde je vybudovaná infraštruktúra. Investor však hľadal miesto, kde si vybuduje vlastnú. Prioritná je nedotknutá príroda a blízkosť hraníc. Očakáva, že klientelu v prvej fáze utvoria hostia z Ukrajiny, južného Poľska, Čiech a Západného Slovenska. Neskôr by k nim mali pribudnúť turisti zo strednej a západnej Európy. Ročne by ich bránami parku malo prejsť 300-tisíc, neskôr až okolo jedného milióna.
Šanca zamestnať sa
Šancu pre ľudí z regiónu by malo prinesť sľubovaných tisíc pracovných miest. Od začiatku výstavby ich investor vyškolí vo vzdelávacom centre, ktoré by sa malo vyrásť v budove bývalého zdravotníckeho zariadenia na Podskalke. Prísľub príležitostí dáva množstvo stravovacích a ubytovacích zariadení a tri tematické zábavné parky - Jánošík, Sissi a Báthory. Investor sa v nich bude snažiť prepojiť atrakcie s históriou Slovenska. O ďalších krokoch prisľúbil PSK pravidelne informovať.
Na rade ďalšie rokovania
S výstavbou sa začne až v júni 2009, prví návštevníci by si v ňom mohli prísť na svoje už po roku a pol. Najskôr postavia tretinu zábavného parku. PSK ako zástupca verejného sektora poskytne pozemky na rozlohe 450 hektárov v katastroch obcí Ptičie, Chlmec a Porúbka. Uvoľniť by sa malo 43 miliónov z rezervného fondu na výkup parciel. Nasledovať budú ďalšie rokovania s Ministerstvom obrany (MO) SR o kúpe častí pozemkov v blízkom vojenskom priestore.
Chudík nevylúčil, že sa v následnom časovom horizonte prepojí Vtáčie údolie so Zemplínskou šíravou, ktorá je na druhej strane Vihorlatských vrchov cestou, patriacou MO SR. Pri budovaní cestného obchvatu od Humenného cez osadu Podskalka očakáva pomoc vlády. Považuje ju za reálnu, pretože projekt pomôže rozvoju regiónu a mal by byť "pýchou celého Slovenska."
ANNA KORNAJOVÁ